ⵉⵎⵚⵎⵓⴹⵏ

ⴳⴰⵏ ⵉⵎⵥⵎⵓⴷⵏ ⵏⵖ ⵉⵎⵚⵎⵓⴷⵏ (ⵙ ⵜⵄⵕⴰⴱⵜ: مصمودة) ⵢⴰⵏ ⵓⵎⵇⵇⵓⵏ ⵉⵎⵇⵇⵓⵔⵏ ⵏ ⵜⵇⴱⵉⵍⵉⵏ ⵜⵉⵎⴰⵣⵉⵖⵉⵏ ⵏⵏⴰ ⵜⵜ ⵉⵏⵏ ⵉⴽⴽⴰⵏ ⵖ ⵍⵎⵖⵔⵉⴱ, ⵜⴳ ⵢⴰⵜ ⵣⵖ ⵜⵉⵎⵇⵇⵔⴰⵏⵉⵏ ⴰⴽⴽⵯ ⴳ ⵜⵎⴰⵣⵖⴰ ⵖ ⵜⵙⴳⴰ ⵏ ⵉⵊⴰⵏⴰⵜⵏ ⴷ ⵉⵥⵏⴰⴳⵏ. ⴰⵙⵙ ⴰⴷ, ⵜⵓⴳⵜ ⵏ ⵉⵎⵥⵎⵓⴷⵏ ⴳⴰⵏ ⵉⵎⵙⵙⵉⵡⵍⵏ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵜⴰⵛⵍⵃⵉⵢⵜ, ⵉⵍⵉⵏ ⴽⵔⴰ ⴳⵉⵙⵏ, ⵣⵓⵏ ⴷ ⵉⵔⴳⵔⴰⴳⵏ, ⵏⵏⴰ ⵉⵎⵎⴰⵜⵜⵉⵏ ⵙ ⵜⵄⵕⴰⴱⵜ.

 ⴰⵎⵣⵔⵓⵢ 
ⴽⴽⴰⵏ ⵜⵜ ⵉⵏⵏ ⵢⴰⴷⴰ ⵉⵎⵥⵎⵓⴷⵏ ⵓⵎⵥⵏ ⵉⴳⵣⵎⴰⵏ ⵎⵇⵇⵓⵔⵏⵉⵏ ⵣⵖ ⵉⴽⴰⵍⵍⵏ ⵏ ⵍⵎⵖⵔⵉⴱ, ⴳⵉⵏ ⵎⴷⴷⵏ ⵣⴷⵖⵏⵉⵏ ⵓⵔ ⵉⵜⵜⵎⵓⴷⴷⵓⵏ, ⵙⴰⵍⴰⵏ ⵜⴰⴼⵍⵍⴰⵃⵜ. ⵜⴽⴽⴰ ⵜⵜ ⵉⵏⵏ ⴰⵖⵎⴰⵜ ⴷⴰ ⵉⵍⵍⴰⵏ ⵖ ⵓⴷⵔⴰⵔ ⵏ ⴷⵔⵏ ⵜⴳⴰ ⵜⴰⵎⴰⵥⵓⵏⵜ ⵏⵏⵙⵏ. ⵣⵖ ⵜⴰⵙⵓⵜⴰ ⵜⵉⵙ 10, ⴽⵛⵎⵏ ⵜ ⵏⵏ ⵜⵇⴱⵉⵍⵉⵏ ⵜⵉⵥⵏⴰⴳⵉⵏ ⴷ ⵜⵉⵊⴰⵏⴰⵜⵉⵏ, ⴽⵛⵎⵏ ⵙ ⵉⴽⴰⵍⵍⵏ ⵏⵏⴰ ⵖ ⵜⵜ ⵉⵏⵏ ⴽⴽⴰⵏ ⵉⵎⵥⵎⵓⴷⵏ. ⴽⵛⵎⵏ ⵉⵕⵃⵃⴰⵍⵏ ⵉⵄⵕⴰⴱⵏ ⴷⵖ ⵏⵜⵜⵏⵉ ⵣⵖ ⵜⴰⵙⵓⵜⴰ ⵜⵉⵙ 12 ⵙ ⵎⴰⴷ ⵜⵜ ⵉⴹⴼⴰⵔⵏ.
ⵉⵙⵎⵓⵏ ⵓ ⵜⵓⵎⵔⵜ ⵜⵉⵇⴱⵉⵍⵉⵏ ⵏ ⵉⵎⵥⵎⵓⴷⵏ ⵖ ⵜⵓⴷⴷⵎⴰ ⵏ ⵜⴰⵙⵓⵜⴰ ⵜⵉⵙ 12, ⵉⵙⵔⵙ ⵜⵉⵔⵙⴰⵍ ⵏ ⵓⵎⵓⵙⵙⵓ ⴰⵎⵡⵃⵃⵉⴷ ⵍⵍⵉ ⵔⴰⴷ ⵉⵙⵎⵓⵏ ⵍⵎⵖⵔⵉⴱ ⵉⵎⵇⵇⵓⵔⵏ ⴰⴽⴽⵯ ⴷ ⵡⴰⵏⴷⴰⵍⵓⵙ.Nelson 19-20 ⴹⴰⵕⴰⵜ ⵏ ⵜⴹⵓⵕⵉ ⵏ ⵓⵡⴰⵏⴽ ⵏⵏⵙⵏ, ⵓⵔⵔⵉⵏ ⴷⴰⵖ ⵉⵎⵥⵎⵓⴷⵏ ⵙ ⵎⴽ ⵍⵍⵉ ⵜⵜ ⵉⵏⵏ ⴽⴽⴰⵏ, ⵢⴰⵡⵉ ⵜⵜ ⴽⵓ ⴰⵇⴱⵉⵍ ⵖⴰⵔ ⵖ ⵜⵏⴰⴼⵓⵜ ⵏⵏⵙ, ⵉⵛⴽⵓ ⴰⵙⵏ ⵡⴰⵜⵉⴳ ⴰⵙⵔⵜⴰⵏ ⴷⴰ ⵜⵜ ⵉⵏⵏ ⴷⴰⵔⵙⵏ ⵉⴽⴽⴰⵏ.

 ⵜⵉⵇⴱⵉⵍⵉⵏ ⵏⵏⵙⵏ 
ⴷⴰⵜ ⵏ ⵓⴽⵛⵛⵓⵎ ⵏ ⵉⵄⵕⴰⴱⵏ ⵏ ⴱⴰⵏⵓ ⵀⵉⵍⴰⵍ ⵖ ⵜⴳⵉⵔⴰ ⵏ ⵜⴰⵙⵓⵜⴰ ⵜⵉⵙ 12, ⴽⴽⴰⵏ ⵜⵜ ⵉⵏⵏ ⵉⵎⵥⵎⵓⴷⵏ ⴱⴹⴰⵏ ⴼ ⴽⵔⴰⴹⵜ ⵜⵔⵓⴱⴱⴰ ⵎⵇⵇⵓⵔⵏⵉⵏ: ⵉⵖⵯⵎⴰⵔⵏ ⵖ ⵓⴳⴰⴼⴰ, ⵉⴱⵔⵖⵡⴰⵟⵏ ⵖ ⵡⴰⵎⵎⴰⵙ ⵏ ⵍⵎⵖⵔⵉⴱ, ⴷ ⵉⵎⵥⵎⵓⴷⵏ ⵖ ⵓⵏⵥⵓⵍ.
ⵉⴱⴷⵔ ⵓⵎⴰⵔⴰ (ⵡⴰⵔ ⵉⵙⵎ) ⵏ ⵓⴷⵍⵉⵙ Mafāxir al-Barbar ⵍⵍⵉ ⵉⵜⵜⵢⵓⵔⴰⵏ ⵖ 1312, ⵢⴰⵜ ⵜⵍⴳⴰⵎⵜ ⵏ ⵜⵇⴱⵉⵍⵉⵏ ⵏ ⵉⵎⵥⵎⵓⴷⵏ ⴳⵉⵜⵙⵏⵜ: ⵉⵃⴰⵃⴰⵏ, ⵉⵔⴳⵔⴰⴳⵏ, ⵉⵡⵔⵉⴽⵏ, ⵉⵣⵎⵉⵔⵏ (ⵉⵣⵎⵔⴰⵡⵏ?), ⵉⴳⴷⵎⵉⵡⵏ, ⵉⵏⴳⵏⴼⵉⵙ, ⵉⵍⵉⵣⵔⴳⵏ (هزرجة), ⵉⴷⴽⴽⵯⴰⵍⵏ, ⵉⵏⵜⴰⵏ (هنتاتة), ⵉⵏⵎⴰⵖⵓⵙ (ماغوسة), ⵉⵜⵃⵍⴰⵡⵏ.

ⵖ ⵓⴳⴰⴼⴰ, ⴽⴽⴰⵏ ⵜⵜ ⵉⵏⵏ ⵉⵎⵥⵎⵓⴷⵏ ⴰⵎⵓⵏ ⵖ ⵉⵖⵯⵎⴰⵔⵏ, ⵉⵍⵉⵏⵜ ⴷⵉⴷⵙⵏ ⵙⵏⴰⵜ ⵜⵇⴱⵉⵍⵉⵏ ⵎⵥⵥⵉⵢⵏⵉⵏ ⵏⵏⴰ ⵉⴱⴷⵔ ⵍⴱⴰⴽⵔⵉ ⵖ ⵜⴰⵙⵓⵜⴰ ⵜⵉⵙ 11: ⴰⵥⵥⴰⴷⵏ ⵏⵏⴰ ⵉⵣⴷⵖⵏ ⴳⵔ ⵍⵇⵚⵕ ⵍⴽⴱⵉⵔ ⴷ ⵡⵣⵣⴰⵏ, ⴷ ⵢⴰⵜ ⵜⵇⴱⵉⵍⵜ ⵢⴰⴹⵏⵉⵏ ⵉⵣⴷⵖⵏ ⵖ ⵜⴰⵎⴰ ⵏ ⵙⴱⵜⴰ.

ⴳ ⵓⵏⵥⵓⵍ, ⴽⴽⴰⵏ ⵜⵜ ⵉⵏⵏ ⴱⴹⴰⵏ ⴼ ⵙⵏⴰⵜ ⵜⵔⵓⴱⴱⴰ ⵎⵇⵇⵓⵔⵏⵉⵏ: ⵉⵎⵥⵎⵓⴷⵏ ⵏ ⵓⵣⴰⵖⴰⵔ (ⴰⴳⴰⴼⴰ ⵏ ⵉⴷⵔⴰⵔⵏ ⵏ ⴷⵔⵏ) ⴷ ⵉⵎⵥⵎⵓⴷⵏ ⵏ ⵉⴷⵔⴰⵔⵏ. ⵖ ⵜⵉⵇⴱⵉⵍⵉⵏ ⴰ ⴰⴷ ⵜⵜ ⵉⵏⵏ ⵉⴽⴽⴰⵏ ⵖ ⵉⵣⴰⵖⴰⵔⵏ: ⵉⴷⴽⴽⵯⴰⵍⵏ, ⴰⵢⵜ ⵎⴳⵉⵔ, ⵉⵣⵎⵉⵔⵏ, ⵉⵔⴳⵔⴰⴳⵏ, ⵉⵃⴰⵃⴰⵏ.ⵉⵎⵥⵎⵓⴷⵏ ⵏ ⵉⴷⵔⴰⵔⵏ ⵓⵎⵥⵏ ⴰⴷⵔⴰⵔ ⵏ ⴷⵔⵏ (ⴰⵟⵍⴰⵙ ⵎⵇⵇⵓⵔⵏ) ⴷ ⵜⵙⴳⴳⵯⵉⵏ ⵏ ⵡⴰⵟⵍⴰⵙ ⵎⵥⵥⵉⵢⵏ. ⵖ ⵓⴷⵔⴰⵔ ⵏ ⴷⵔⵏ, ⵜⵉⵇⴱⵉⵍⵉⵏ ⴳⵉⵙ ⵍⵍⴰⵏⵉⵏ ⴳⴰⵏⵜ ⵜⵏⵜ: ⵉⴳⵍⵉⵡⴰ, ⵉⵍⴰⵏⵏ (?), ⵉⵡⵔⵉⴽⵏ, ⵉⵣⵔⴰⵊⵏ, ⴰⵥⵥⴰⴷⵏ (ⴽⵛⵎⵏ ⴳⵉⵙⵏ ⵉⵎⵙⴼⵉⵡⵏ, ⵉⵏⵎⴰⵖⵓⵙ ⴷ ⵉⵏⴷⵓⵖⴰⵖ), ⵉⵏⵜⴰⵏ (ⴽⵛⵎⵏ ⴳⵉⵙⵏ ⵉⵖⵉⵖⴰⵢⵏ), ⴰⵢⵜ ⵜⵉⵏⵎⵍ, ⵉⵥⵓⴷⵏ (صودة), ⵉⴳⴷⵎⵉⵡⵏ ⴷ ⵉⵏⴳⵏⴼⵉⵙ (ⴽⵛⵎⵏ ⴳⵉⵙⵏ ⵉⵙⴽⵙⴰⵡⵏ), ⴰⵢⵜ ⵡⴰⵡⵣⴳⵉⵜ (ⵜⵉⴼⵏⵓⵜ). ⵜⵉⵇⴱⵉⵍⵉⵏ ⵏ ⵉⵎⵥⵎⵓⴷⵏ ⵏⵏⴰ ⵉⵍⵍⴰⵏ ⵖ ⵜⵙⴳⴳⵯⵉⵏ ⵏ ⵙⵓⵙ ⴷ ⵡⴰⵟⵍⴰⵙ ⵎⵥⵥⵉⵢⵏ ⴳⴰⵏⵜ ⵜⵏⵜ: ⵉⵙⴽⵯⵜⴰⵏⵏ ⴷ ⵡⴰⵔⵖⵏ. ⵜⵜⵢⵓⴱⴷⴰⵔⵏⵜ ⵜⵇⴱⵉⵍⵉⵏ ⵢⴰⴹⵏⵉⵏ ⵖ ⴷⴰⵔ ⵓⵎⴰⵔⴰ ⵏ ⵜⴰⵙⵓⵜⴰ ⵜⵉⵙ 12 ⵍⵉⴷⵔⵉⵙⵉ, ⵎⴰⵛⵛ ⵓⵔ ⵡⴰⵍⴰ ⴱⴰⵢⵏⵏ ⵉⵙⵎⴰⵡⵏ ⵏⵏⵙⵏⵜ ⵖ ⵡⴰⵔⵔⴰ.

ⴷⴰ ⴰⵏⵖ ⵉⵜⵜⵉⵏⵉ ⵉⴱⵏ ⵅⴰⵍⴷⵓⵏ ⵎⴰⵙ ⴷ ⵉⵙⴽⵓⵔⵏ (هسكورة), ⵍⵍⵉ ⵉⴳⴰⵏ ⵉⵥⵏⴰⴳⵏ ⵙ ⵉⵥⵓⵔⴰⵏ, ⵣⴷⵖⵏ ⵖ ⵉⴷⵔⴰⵔⵏ ⵏ ⵡⴰⵟⵍⴰⵙ, ⴰⵔ ⵜⵏ ⴱⴰⵀⵔⴰ ⵙⵎⵓⵏⵏ ⵎⴷⴷⵏ ⴷ ⵉⵎⵥⵎⵓⴷⵏ ⴰⵛⴽⵓ ⵓⵡⵙⵏ ⵉ ⵜⵎⵏⵜⵉⵍⵜ ⵜⴰⵎⵡⵃⵃⵉⴷⵜ. ⵜⵉⵇⴱⵉⵍⵉⵏ ⵏⵏⵙⵏⵜ ⴳⴰⵏⵜ ⵜⵏⵜ: ⵉⵣⵎⵔⴰⵡⵏ, ⵉⵎⵖⵔⴰⵏ, ⵉⴳⵔⵏⴰⵏ, ⵉⵖⵯⵊⴷⴰⵎⵏ, ⵉⵏⴼⴹⵡⴰⴽ, ⵉⵎⵚⵟⴰⵡⵏ (?), ⵉⵏⵓⵍⵜⴰⵏ, ⵉⵏⵜⵉⴼⵜ.

 ⵉⵙⴰⵖⵓⵍⵏ 

ⴰⵙⵎⵉⵍ:ⵜⵉⵇⴱⵉⵍⵉⵏ ⵜⵉⵎⴰⵣⵉⵖⵉⵏ
ⴰⵙⵎⵉⵍ:ⵉⵎⴰⵣⵉⵖⵏ
ⴰⵙⵎⵉⵍ:ⵉⵎⵥⵎⵓⴷⵏ
ⴰⵙⵎⵉⵍ:ⵜⵉⵇⴱⵉⵍⵉⵏ ⵏ ⵍⵎⵖⵔⵉⴱ